اسرائیل د یهودیانو یوې ابادۍ ته د "ټرمپ غونډۍ" نوم ورکړو
اسرائیلي کابېنې د جولان غونډۍ دغه ځای د ټرمپ نوم سره د تړلو دلارې د امریکايي صدر ډانلډ ټرمپ شکریه ادا کړه چې په گولان هایټس یې د اسرائیل واکداري تسلیم کړې ده. اسرائیل د جولان غونډۍ د کال ١٩٦٧ په جنگ کې د شام نه ونیوله او په کال ١٩٨١ کې یې د اسرائیل برخه وټاکله
واشنگټن — د ټرمپ نوم زیاتره په اوچتو هوټلونو، د لویو دفترونو په ودانیو او د گالف لوبې په مېدانونو لیدل کېږي. خو اوس د اسرائیل په گولان هایټس یا جولان غونډۍ کې د یهودیانو یوې ابادۍ ته د ټرمپ نوم ورکړی شو او په رسمي توگه به دغه ځای ته "ټرمپ غونډۍ" په پېژندل کېږي. په موجوده وخت کې په ټرمپ غونډۍ کې یوازې ١٠ کسان ژوند کوي. اسرائیلي کابېنې د جولان غونډۍ دغه ځای د ټرمپ نوم سره د تړلو دلارې د امریکايي صدر ډانلډ ټرمپ شکریه ادا کړه چې په گولان هایټس یې د اسرائیل واکداري تسلیم کړې ده. اسرائیل د جولان غونډۍ د کال ١٩٦٧ په جنگ کې د شام نه ونیوله او په کال ١٩٨١ کې یې د اسرائیل برخه وټاکله. صدر ټرمپ په اسرائیل کې د امریکې سفارتخانه د تل ابیب نه یروشلم ته منتقل کړې ده چې فلسطیني مشرانو پرې سخت تنقید کړی دی. فلسطینیان یروشلم په اینده کې د خپل ممکنه ملک سرښار گڼي. د اتوار، یکشنبې، په ورځ اسرائیلي وزیراعظم بېنجمن نیټن یاهو وویل د جولان غونډۍ به همیشه د اسرائیل نه بېلېدونکي برخه وي. اسرائیلي مامورین وايي سیمې ته د ټرمپ غونډۍ نوم ورکولو په نتیجه کې به په جولان غونډۍ کې نوي ترقیاتي کارونه پېل شي. صدر ټرمپ چې د جمعې په ورځ یې ٧٣ کلنه د زېږدنې ورځ ونمانځله، په ټوېټر یې د اسرائیلي وزیراعظم شکریه ادا کړه او ویې وېل چې دا د هغه دپاره لوې اعزاز دی. د اسرائیل د پارلېمنټ د حزب اختلاف غړي زوي هاوسر د اسرائیلې کابېنې د فېصلې غندنه وکړه او وې یې وېل دا هڅې د مشهورتیا لوبه ده او د دې دپاره هیڅ منصوبه بندي نه ده شوي او هم ورته پېسې ټاکل شوې دي.